‘Regeringsdepartemente skep nie genoeg werk nie’Argieffoto Die DA het Ismail Vadi, die LUR vir paaie en vervoer in Gauteng, uitgedaag om te verseker dat sy departement alle werkskeppingsdoelwitte vir die finansiële jaar 2017-’18 bereik. Fred Nel, DA-LPW, het Sondag gesê dié departement het weereens nie in sy mandaat om werksgeleenthede vir die werkloses in die provinsie te skep, geslaag nie. Vir die derde kwartaal van die finansiële jaar 2017-’18 moes die departement 40 werksgeleenthede vir jongmense, 22 vir vroue en vier vir mense met gestremdhede in die konstruksiebedryf skep. Volgens Nel is nie een doelwit behaal nie. Hy het gesê dit is aanduidend van swak projekbestuur deur die departement. “Die departement doen nie genoeg om armoede hok te slaan en beter geleenthede vir almal te skep nie,” het Nel gesê. Hy meen die konstruksieprogram van die departement is kritiek belangrik gegewe die toestand van die paaie in die provinsie. Hy het bygevoeg die stagnasie van werkskepping het tot gevolg dat paaie nie in stand gehou word nie. “Die DA daag die LUR uit om te verseker dat sy departement alle teikens vir die finansiële jaar 2017-’18 behaal. “Die DA glo dat dit die verantwoordelikheid van alle regeringsdepartemente is om werksgeleenthede te skep. Wanneer die DA in 2019 die verkiesing wen, sal ons algehele verandering verseker waar alle departemente in Gauteng hul teikens om werkloosheid te verminder sal nakom,” het Nel gesê.